
Povestire scurtă

 

-

 

seria „Primele contacte”

 

din universul

 

„Historia Universalis”


   

 

 

 

 

 

 

„Trecutul poate fi o oglindă a viitorului. 

Dacă privești în el.”

 

Inscripție anonimă

–

Monumentul Icarus


	Liniște...

 

 

„Pe aripi, pe aripi, prin negură- nainte.,

Spre lumina finală a aducerii aminte,

Ne îndreptăm spre- a fi urmați,

Noi suntem calea,

Prin noi, sunteți voi eliberați.”

Fragment din „Imn de unitate”

 

Comandantul îi privea pe cei nouă oameni, patru bărbați și cinci femei, care formau unitatea lui, poziționați în cerc, practicând „căderea în trecut”, un obicei transmis de pe vechea Terra. Presupunea ca înainte de a lua o decizie sau a trece la o acțiune, să îți oprești toate sistemele periferice, concentrându- te doar pe amintiri, o introspectivă asupra evenimentelor prin care ai trecut, din care să îți extragi învățăminte și putere pentru ceea ce urmează. După ce și ultimul om reveni în prezent, rosti:

- Unitate Knossos. Sunteți pregătiți?

Răspunseră cu toții, într- un singur glas:

- Da. Suntem.

Comandantul repetă, de data asta cu un ton mai ridicat:

- Sunteți pregătiți?

- Da. Suntem.

Bărbatul rosti spre sistemul de înregistrare, ridicând fața în sus:

- Consemnare acord unitate Knossos.

- Terranul: 2834.

- Locație: planeta Icarus.

- Misiune: identificarea elementelor ostile și stabilirea unui perimetru pentru colonia de bază.

- Durată: treizeci zile terrane.

- Dificultate estimată: neidentificat.

- Dedal 1, Monksa Vântaspru, ești pregătit?

- Da. Sunt.

- Dedal 2, Gurun Fulgerdur, ești pregătit?

- Da. Sunt.

- Dedal 3, Drana Rouanopții, ești pregătită?

- Da. Sunt.

- Tezeu 1, Vsarin Nornegru, ești pregătit?

- Da. Sunt.

- Tezeu 2, Vilanda Lunăargintie, ești pregătită?

- Da. Sunt.

- Tezeu 3, Dragona Susurderâu, ești pregătită?

- Da. Sunt.

- Icar 1, Vlom Căderedeapă, ești pregatit?

- Da. Sunt.

- Icar 2, Abira Zoridezi, ești pregătită?

- Da. Sunt.

- Icar 3, Ilina Fulgdenea, ești pregătită?

- Da. Sunt.

- Eu, comandantul unității Knossos, Ioanide Ploaiedestele, împreună cu întreg echipajul, confirm că suntem pregătiți.

După ce termină de raportat începutul oficial al misiunii, se întoarse către cei din unitate.

- Chiar dacă centrul ne- a spus că nu ar trebui să întâlnim pericole, vă amintesc că suntem primii oameni care vom păși pe această planetă. Atenție la sisteme, urmați- vă instinctele și raportați orice, fără riscuri inutile. Succes!

Primul care păși în afara navei, așa cum cerea și protocolul, era Ioanide. Locul de aterizare fusese ales chiar de el, pe baza datelor primite. Valsin, unul dintre cei mai vechi prieteni pe care îi avea și care atinsese un număr impresionant de patruzeci și opt de planete pregătite, îi spusese mai în glumă mai în serios că deși probabil era una din cele mai ușoare misiuni pe care le putuse primi, era ferm convins că își va alege locul inițial în așa fel încât să aibă spatele acoperit. Ceea ce, Ioanide și făcuse. În spatele lor  exista un intrând săpat în începutul de munte, continuat în exterior de un mic lanț de stânci ascuțite dintr- o rocă neagră, în contrast puternic cu verdele vegetației care părea a fi omniprezentă pe această planetă. De pe unul din versanții din stânga lor, curgea un pârău de apă cristalină lat cam de vreo doi metri și maxim jumătate de metru adâncime, care închidea aproape perfect zona de aterizare. De- altfel, luase în considerare ca după ce vor studia terenul, propunerea pentru viitorul punct de start al coloniei să fie chiar acesta. Ar fi trebuit să descopere ceva cu totul extraordinar pentru a găsi o variantă pentru care să- și schimbe opinia.

După ce simți că toți ceilalți nouă i se alătură, porni spre prima zonă de luminiș care urma să fie studiată, aflată la numai doi kilomentri în fața lor.

Luă mostre din apă, iar rezultatele apărură imediat. Era potabilă, încadrându- se în limitele celei cu care erau ei obișnuiți de pe planeta natală. Fusese însă destul de clar către echipă: nu se vor atinge de nimic indigen, decât doar dacă nu mai exista altă opțiune. În continuare era foarte surprins de cât de mult părea să semene această planetă cu ceea ce știau despre Terra. Nu puțini dintre cei de acasă susțineau că de fapt regăsiseră planeta natală, punctul de start al răspândirii civilizației umane în spațiu. Aceasta dispăruse brusc, împreună cu întreg sistemul solar în urmă cu peste patru sute de ani, fără a exista vreo explicație. De- altfel, el era urmașul celor care plecaseră cu ultima navă de pe Terra iar planeta lui era ultima colonizată de pământeni.

Mergeau la pas, studiind totul în jurul lor. Monksa întrerupse liniștea.

- Șefu`, totul arată... prea bine.

Interveni și Drana:

- Încep să mă simt ca în simulările cu Terra. Ceva însă lipsește...

Vlianda vorbi peste ceilalți:

- Mișcarea... mișcarea. Totul este incredibil de static. De- asemenea lipsesc zgomotele. Fără animale, păsări, orice, nici măcar un șuierat de vânt. Nu îmi place...

Deși ar fi vrut să pară relaxat, chiar dacă tonul îi rămăsese clar, se simți o urmă de încordare în vorbele lui Vlom când spuse:

- Ai fi preferat o ceată de sutergi care să ne alerge ca în ultima misiune?

- Ca să fiu sinceră, cam da. Măcar atunci era clar ce și cum. În momentul ăsta, am senzația că liniștea e doar un tablou care ascunde  ceva... malefic.

Gurun interveni cu glasul lui de un calm imperturbabil:

- Analizele mele arată că roca neagră pe care o vedem este obsidian bogat în hematit și magnetit. Mi se pare puțin curios că nu pot detecta efectele feromagnetice specifice. La fel de ciudat e și faptul că în mod normal astfel de formațiuni se formează în urma răcirii rapide a lavei, însă... din ce ni s- a spus, nu există urme de activități vulcanice. Și nici nu ar fi trebuit să fie înconjurat de o astfel de faună bogată.

Abira râse cu poftă și spuse:

- Eu cred că sunteți doar prăpăstioși, în loc să vă bucurați de ceea ce vedem. În curând după ce o să vă treacă spaimele și nicio vietate dubioasă nu va alerga după noi să ne mănânce poate vom instala  tabăra. Iar obsidianul e de bine. Bunica mea avea o amuletă realizată dintr- o astfel de rocă și tot timpul spunea că o apără de pericole și influențe negative...

- Sau de prieteni falși...

Cel care făcuse ultima afirmație era Vlom, deși, de felul lui nu era prea vorbăreț se pare că acum simțise nevoia să facă o astfel de precizare.

Ioanide își notă în minte să afle ce se ascundea în spatele spuselor tânărului icar. Întotdeauna fusese foarte atent cu felul în care decurgeau relațiile în echipa proprie. Considera că pentru a avea o rată de succes cât mai ridicată, o unitate trebuie să semene cu un grup de prieteni apropiați, care să aibă încredere unii în altții fără nicio reținere. Iar unul din rolurile lui, ca lider, era să fie foarte atent la nevoile celorlalți, indiferent de natura lor și să asculte părerile fiecăruia. O înțelegea pe Abira, care era la prima ei participare într- o unitate, în afara simulărilor. În general icarii aveau tendința să ia totul mai ușor, mai în glumă. Pentru că în întreaga lor existență crescuseră în siguranță, la adăpost, fără să cunoască lipsurile. Însă, dacă aveau ghinion și nimereau planete de gradul I de primejdie, sau planete surpriză, în care totul părea cât se poate de inocent până când se transforma rapid în coșmar, le trecea repede sentimentul de siguranță. Cel puțin atunci când erau atenționați că urmează să dea piept cu tot felul de animale, sau situații periculoase știau la ce să se aștepte, erau pregătiți. Când însă așteptările erau cu totul altele decât realitatea de care se loveau... psihicul se schimba dramatic. Uneori, pentru unii dintre ei era capăt de drum, nemaidorind să iasă din confortul propriei planete pentru toată viața. Spera însă, spre binele celor trei icari din unitate să nu fie cazul acum. Îl auzi pe Vasrin vorbind.

- Putem face un mic ocol? Am avut senzația că ceva s- a mișcat cam la două sute metri, ora cincisprezece. Poate e nimic, dar cred ca ar fi bine să verificăm.

Ploaiedestele răspunse fără să stea pe gânduri.

- Hmm... normal. Echipa 1, rămâneți pe loc și stați în alertă. Ceilalți, după mine.

Devenise organizare standard ca o unitate să fie împărțită în trei echipe, în situația lor fiind formată dintr- un dedal, un tezeu și un icar. Chiar dacă denumirile difereau, fiind alegerea fiecărui comandant, raporturile erau clare. Pentru a face parte din prima clasă, în cazul lor numită dedal, trebuia să ai peste zece misiuni la activ iar ca specializări, cel puțin: biogeochimia, exoplanetologia și geologia fizică. A doua clasă era formată din persoane specializate în tactici militare, lupte și supraviețuire, având la activ minim cincisprezece misiuni pe planete diferite, din care cel puțin cinci încadrate la primejdios gradul I. Ultima clasă era dedicată începătorilor al căror rol principal era de a învăța și a- și alege calea de urmat.

Ajunseră la locul indicat de Vasrin. Comandantul le făcu semn să se oprească.

Se găseau în fața unei stânci viu colorate cu multe nuanțe de albăstrui, cam de două ori înălțimea unui om și în jur de zece metri lungime, cel puțin pe partea lor.

Gurun transmise tuturor:

- Alumosilicat de sodiu. Din nou, precizez că astfel de formațiuni apar doar în urma unor acțiuni vulcanice.

Comandantul începu să fie încercat de un sentiment puternic de pericol. Deși niciunul dintre instrumentele lui sau a celorlalți nu arăta că dincolo de spațiul lor vizual ar exista ceva. Trimisese miniextensiile să survoleze zona apropiată, dar nu surprinseseră nimic. Aceea

